Pusat Gelongsor Nasional

Pusat Gelongsor Nasional (; ) merupakan sebuah trek lumba kereta gelongsor, luge dan skeleton di Daerah Yanqing, sebuah daerah subbandar di Beijing. Disebabkan reka bentuknya yang serupa dengan seekor naga, pusat ini juga dikenali sebagai "Naga Salji Terbang" ().

Pusat tersebut berluas 125,937 meter persegi dengan jarak jatuh sebanyak 127 meter. Laluan pertandingannya berpanjang 1.9 kilometer dengan 16 buah lengkung. Walaupun dilaporkan oleh agensi media China sebagai laluan pertama yang mempunyai putaran sebanyak 360°, laluan Königssee, Jerman yang dibina pada 1968 sudah mempunyai putaran sedemikian.

Sejarah
Kawasan tersebut asalnya merupakan sebahagian daripada Simpanan Semula Jadi Kebangsaan Songshan. Simpanan tersebut mempunyai ramai spesis yang jarang ditemui dan melindungi penduduk Beijing daripada ribut debu. Keputusan untuk menjadikannya sebagai tempat pertandingan Sukan Olimpik 2022 telah mendapat kritikan daripada ahli biologi dan aktivis alam sekitar dari China dan juga seluruh dunia. Pada 7 Ogos 2015, timbalan datuk bandar Yanqing telah mengatakan bahawa sempadan simpanan tersebut akan "diubah suai". Menurutnya, kawasan simpanan yang baharu adalah 31% lebih besar daripada simpanan yang asal dan tidak akan wujudnya pertindihan di antara Pusat Ski Alp Nasional, Pusat Gelongsor Nasional dan simpanan tersebut selepas pengubahsuaian dilakukan.

Pembinaan Pusat Gelongsor Nasional bermula pada tengah tahun 2018. Pusat tersebut dibina oleh Shanghai Baoye Group Corp. Anggaran kos bagi projek ini ialah €500 juta (RM2.33 bilion).

Jalanan ujian telah diadakan pada 26 Oktober 2020. Pusat Gelongsor Nasional dibuka pada 25 Oktober 2021 dengan beberapa pertandingan skeleton dan luncur kereta gelongsor diadakan. Pertandingan pertama Piala Dunia Luge 2020/2021 telah diadakan pada November 2021, sebagai acara ujian Sukan Olimpik 2022. 

Semasa Sukan Olimpik Musim Sejuk 2022, Pusat Gelongsor Nasional telah mengadakan acara lumba kereta gelongsor, luge dan skeleton. Selepas tamatnya Sukan Olimpik, pusat tersebut akan terus digunakan sebagai tempat pertandingan Piala Dunia bagi acara lumba kereta gelongsor dan skeleton.

Rujukan

Pautan luar
 Profil pada laman web rasmi Persekutuan Luge Antarabangsa (FIL). Dicapai pada 4 April 2022.
 Maklumat laluan pada laman web rasmi Persekutuan Lumba Kereta Gelongsor dan Skeleton Antarabangsa (IBSF). Dicapai pada 4 April 2022.

Tempat Sukan Olimpik Musim Sejuk 2022